CELEX: 32019D0349
Language: da
Date: 2019-02-22 00:00:00
Title: Rådets afgørelse (EU) 2019/349 af 22. februar 2019 om fastlæggelse af den holdning, som på Den Europæiske Unions vegne skal indtages i Verdenshandelsorganisationens Udvalg for Offentlige Udbud vedrørende Det Forenede Kongerige Storbritannien og Nordirlands tiltrædelse af den reviderede aftale om offentlige udbud i forbindelse med dets udtræden af Den Europæiske Union

4.3.2019   
               
               
                  DA
               
               
                  Den Europæiske Unions Tidende
               
               
                  L 63/12
               
            
         RÅDETS AFGØRELSE (EU) 2019/349
         af 22. februar 2019
         om fastlæggelse af den holdning, som på Den Europæiske Unions vegne skal indtages i Verdenshandelsorganisationens Udvalg for Offentlige Udbud vedrørende Det Forenede Kongerige Storbritannien og Nordirlands tiltrædelse af den reviderede aftale om offentlige udbud i forbindelse med dets udtræden af Den Europæiske Union
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Unionen er part i den reviderede aftale om offentlige udbud (»den reviderede GPA-aftale«), og dens medlemsstater er omfattet af den reviderede GPA-aftale i henhold til EU-retten.
                  
               
                     (2)
                  
                  
                     Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union. Traktaterne ophører med at finde anvendelse på Det Forenede Kongerige på datoen for udtrædelsesaftalens ikrafttræden eller, hvis en sådan aftale ikke foreligger, to år efter meddelelsen, dvs. fra den 30. marts 2019, medmindre Det Europæiske Råd efter aftale med Det Forenede Kongerige med enstemmighed beslutter at forlænge denne frist. Den reviderede GPA-aftale ophører automatisk med at finde anvendelse på Det Forenede Kongerige fra nævnte dato.
                  
               
                     (3)
                  
                  
                     Den 1. juni 2018 anmodede Det Forenede Kongerige med Unionens støtte om at tiltræde den reviderede GPA-aftale.
                  
               
                     (4)
                  
                  
                     I artikel XXII:2 i den reviderede GPA-aftale er det fastlagt, at ethvert medlem af WTO kan tiltræde nævnte aftale på vilkår, der skal aftales mellem det pågældende medlem og parterne, og som skal fremgå af en afgørelse truffet af udvalget for offentlige udbud (»GPA-udvalget«). Tiltrædelse sker ved deponering hos WTO's generaldirektør af et tiltrædelsesinstrument, der indeholder de således aftalte vilkår. Den reviderede GPA-aftale træder i kraft for ethvert medlem, der tiltræder den, på tredivtedagen efter deponeringen af tiltrædelsesinstrumentet.
                  
               
                     (5)
                  
                  
                     Det Forenede Kongeriges forpligtelser med hensyn til adgang til markederne for offentlige udbud er fastsat i dets endelige tilbud, som blev rundsendt til parterne i GPA-aftalen den 2. oktober 2018.
                  
               
                     (6)
                  
                  
                     Det Forenede Kongeriges endelige tilbud er passende, eftersom Det Forenede Kongeriges forpligtelser med hensyn til dækning indrømmer Unionen den størst mulige dækning, som Det Forenede Kongerige har på nuværende tidspunkt under Unionens GPA-liste, og som svarer til Det Forenede Kongeriges nuværende dækning under Unionens liste som medlemsstat. Unionen bør indrømme gensidighed og tilpasse sin liste, således at Det Forenede Kongeriges økonomiske aktører indrømmes en tilsvarende adgang i henhold til den GPA-reviderede aftale. Der er derudover behov for præciseringer i Unionens liste i Tillæg I til den reviderede GPA-aftale, eftersom Det Forenede Kongerige ikke længere vil være omfattet af denne liste under den reviderede GPA-aftale. Disse vilkår, som fremgår af bilaget til denne afgørelse, bliver en del af vilkårene for Det Forenede Kongeriges tiltrædelse af den reviderede GPA-aftale og vil blive afspejlet i den afgørelse, der skal vedtages af GPA-udvalget om Det Forenede Kongeriges tiltrædelse.
                  
               
                     (7)
                  
                  
                     Det er derfor hensigtsmæssigt at fastlægge den holdning, som på Unionens vegne skal indtages i GPA-udvalget i forbindelse med Det Forenede Kongeriges tiltrædelse af den reviderede GPA-aftale.
                  
               
                     (8)
                  
                  
                     Hvis der indgås en udtrædelsesaftale mellem Det Forenede Kongerige og Unionen, som indeholder bestemmelser om en overgangsperiode, hvor EU-retten finder anvendelse på og i Det Forenede Kongerige, bør Unionen underrette de øvrige parter i GPA-aftalen om, at Det Forenede Kongerige i en sådan overgangsperiode skal behandles som en medlemsstat med henblik på den reviderede GPA-aftale. Det Forenede Kongerige vil derfor være omfattet af den reviderede GPA-aftale indtil udløbet af den aftalte overgangsperiode. Det Forenede Kongerige bør i så fald fremlægge et ajourført sæt svar på tjeklisten over områder senest tre måneder før udløbet af overgangsperioden. GPA-udvalget vil gennemgå Det Forenede Kongeriges ajourførte sæt svar på tjeklisten over områder og overveje en passende afgørelse på det tidspunkt.
                  
               
                     (9)
                  
                  
                     Selv om Det Forenede Kongerige ikke er et tredjeland, når GPA-udvalget træffer afgørelse om Det Forenede Kongeriges tiltrædelse af den reviderede GPA-aftale, er det i Unionens interesse at sikre, at den reviderede GPA-aftale træder i kraft for Det Forenede Kongerige fra den dato, der følger efter den dato, hvor EU-retten ophører med at finde anvendelse på og i Det Forenede Kongerige. Indtil Det Forenede Kongerige forlader Unionen, vedbliver det med at være en medlemsstat, der nyder alle de rettigheder og er bundet af alle de forpligtelser, der følger af traktaterne, herunder overholdelse af princippet om loyalt samarbejde.
                  
               
                     (10)
                  
                  
                     Hvis EU-retten vedbliver med at finde anvendelse på og i Det Forenede Kongerige, bør Kommissionen bemyndiges til på Unionens vegne at underrette GPA-udvalget inden for 30 dage efter deponeringen af Det Forenede Kongeriges tiltrædelsesinstrument om, at Det Forenede Kongerige fortsat vil være omfattet af den reviderede GPA-aftale i henhold til EU-retten —
                  
               VEDTAGET DENNE AFGØRELSE:
         
            Artikel 1
            I Udvalget for Offentlige Udbud (»GPA-udvalget«) skal der på Unionens vegne indtages en holdning til fordel for Det Forenede Kongeriges tiltrædelse af den reviderede aftale om offentlige udbud (»den reviderede GPA-aftale«) med forbehold af vilkårene i denne afgørelses artikel 2 og tiltrædelsesvilkårene i bilaget til denne afgørelse, for så vidt Unionens interesser ikke påvirkes negativt af den holdning, som andre parter i GPA-aftalen måtte indtage.
         
         
            Artikel 2
            Den holdning, som på Unionens vegne skal indtages i henhold til artikel 1, er betinget af, at GPA-udvalgets afgørelse indeholder bestemmelser, som sikrer følgende:
            
                        1.
                     
                     
                        i mangel af en udtrædelsesaftale mellem Det Forenede Kongerige og Unionen, der indeholder bestemmelser om en overgangsperiode, har Det Forenede Kongerige mulighed for at deponere tiltrædelsesinstrumentet hos WTO's generaldirektør, forudsat at det sker:
                        
                                    a)
                                 
                                 
                                    tidligst 30 dage før den dato, hvor Det Forenede Kongerige ophører med at være en EU-medlemsstat, og
                                 
                              
                                    b)
                                 
                                 
                                    senest seks måneder fra datoen for GPA-udvalgets afgørelse, medmindre fristen for deponering af instrumentet forlænges af samme udvalg
                                 
                              
                  
                        2.
                     
                     
                        deponeringen af Det Forenede Kongeriges tiltrædelsesinstrument anses ikke for at have fundet sted med henblik på artikel XXIV:2 i GPA-aftalen fra 1994 og artikel XXII:2 i den reviderede GPA-aftale, hvis Unionen inden for 30 dage efter deponeringen underretter GPA-udvalget om, at Det Forenede Kongerige fortsat vil være omfattet af den reviderede GPA-aftale i henhold til EU-retten.
                     
                  
         
            Artikel 3
            Hvis EU-retten vedbliver med at finde anvendelse på og i Det Forenede Kongerige, bemyndiges Kommissionen til på Unionens vegne at underrette GPA-udvalget inden for 30 dage efter deponeringen af Det Forenede Kongeriges tiltrædelsesinstrument om, at Det Forenede Kongerige fortsat vil være omfattet af den reviderede GPA-aftale i henhold til EU-retten.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 22. februar 2019.
            
               
                  På Rådets vegne
               
               G. CIAMBA
               
                  Formand
               
            
         
      
      
         
            BILAG
            
               EU'S VILKÅR FOR DET FORENEDE KONGERIGES TILTRÆDELSE AF GPA SOM SELVSTÆNDIG PART
            
            Når aftalen om offentlige udbud er trådt i kraft for Det Forenede Kongerige som selvstændig part:
            
                        —
                     
                     
                        affattes punkt 1 i afsnit 2 (»EU-medlemsstaternes statslige ordregivende myndigheder«) i bilag 1 til tillæg I for Den Europæiske Union i henhold til den reviderede aftale således:
                        
                           
                                       »1.
                                    
                                    
                                       For varer, tjenesteydelser, leverandører og tjenesteydere fra Liechtenstein, Schweiz, Island, Norge, Nederlandene for så vidt angår Aruba og Det Forenede Kongerige, udbud foretaget af EU-medlemsstaternes statslige ordregivende myndigheder. Nedenstående liste er vejledende.«
                                    
                                 
                     
                  
                        —
                     
                     
                        affattes afsnit 2 i bilag 6 til tillæg I for Den Europæiske Union i henhold til den reviderede aftale således:
                        
                           »Koncessionskontrakter om bygge- og anlægsarbejder, som tildeles af ordregivere i bilag 1 og 2, er omfattet af reglerne for national behandling for så vidt angår tjenesteydere inden for bygge- og anlægsarbejder fra Island, Liechtenstein, Norge, Nederlandene for så vidt angår Aruba, Schweiz, Montenegro og Det Forenede Kongerige, hvis deres værdi er lig med eller overstiger 5 000 000 SDR, og for så vidt angår tjenesteydere inden for bygge- og anlægsarbejder fra Korea, hvis deres værdi er lig med eller overstiger 15 000 000 SDR.«
                        
                     
                  
                        —
                     
                     
                        Fodnote til titlen »Den Europæiske Union« i bilagene til tillæg I for Den Europæiske Union i henhold til den reviderede aftale og til titlen »Den Europæiske Union« i henhold til aftalen fra 1994 ledsages af følgende fodnote:
                        
                           »Alle henvisninger til Det Forenede Kongeriges ordregivende myndigheder og ordregivere, der i øjeblikket findes i bilagene til tillæg I for Den Europæiske Union, er forældede.«